नाटो को कभी नहीं मिलेगी जीत : गद्दाफी  
गद्दाफी ने पश्चिमी देशों के गठबंधन को ललकारते हुए जनता के नाम अपने संदेश में कहा है कि हमलावर ताकतें जीत हासिल नहीं कर सकेंगी।
लीबिया की राजधानी पर नाटो के हवाई हमलों से भड़के वहां के नेता मुअम्मर गद्दाफी ने पश्चिमी देशों के गठबंधन को ललकारते हुए जनता के नाम अपने संदेश में कहा है कि हमलावर ताकतें जीत हासिल नहीं कर सकेंगी।  गद्दाफी ने त्रिपोली के ग्रीन स्क्वायर पर प्रदर्शन कर रहे समर्थकों को टेलीफोन के जरिए यह संदेश दिया, जिसे वहां लगे लाउडस्पीकरों से प्रसारित किया गया। राज्य के टीवी चैनल ने भी गद्दाफी के संदेश का सीधा प्रसारण किया और कुछ मिनट बाद भी उसे दोहराया।  उन्होंने कहा, नाटो हार जाएगा। गद्दाफी ने तीखे शब्दों में कहा, उन्हें हार का सामना करना होगा। स्क्वायर पर स्वचालित हथियारों की आवाज कई घंटों तक गूंजती रही। स्क्वायर पर गद्दाफी समर्थक उपस्थित थे। राजधानी में मौजूद प्रदर्शनकारियों और विदेशी पत्रकारों ने कहा कि हवाई हमले शुरू होने के बाद यह अब तक का सबसे बड़ा प्रदर्शन था।  त्रिपोली के 51 वर्षीय इंजीनियर ने कहा, लीबिया में हर कोई कर्नल गद्दाफी को चाहता है, किसी देशद्रोही को नहीं। इस बीच पूर्वी त्रिपोली में गद्दाफी के बलों ने मिसराता बंदरगाह पर सरकारी घेराबंदी को धीरे-धीरे तोड़ रहे विद्रोहियों पर गोलीबारी की। मिसराता के एक अस्पताल के डॉक्टरों ने बताया कि संघर्ष स्थल के पास नौ विद्रोही लड़ाकों और एक महिला की मौत हो गई, जबकि 30 अन्य घायल हो गए।